b'\n_START_ARTICLE_\nMarielle Franco\n_START_SECTION_\nFam\xc3\xadlia, joventut i educaci\xc3\xb3\n_START_PARAGRAPH_\nMarielle Franco era filla de Marinete i Antonio Francisco da Silva Neto. Va n\xc3\xa9ixer en el Complex de la Marea, a la ciutat de Rio de Janeiro. Amb 11 anys va comen\xc3\xa7ar a treballar per ajudar a pagar els seus estudis._NEWLINE_L\'any 1998, Franco va tenir la seva primera i \xc3\xbanica filla, Luyara. Aquell mateix any, es va matricular per cursar estudis preuniversitaris al Complex de la Marea. De ben jove, va comen\xc3\xa7ar a militar pels drets humans, afectada per la mort d\'una amiga a causa d\'un tiroteig entre policies i narcotraficants a la Marea._NEWLINE_L\'any 2002, va ingressar a la Universitat Pontif\xc3\xadcia Cat\xc3\xb2lica de Rio de Janeiro (PUC-RJ) per estudiar Ci\xc3\xa8ncies Socials amb una beca d\'estudis del govern. Despr\xc3\xa9s de graduar-se en Ci\xc3\xa8ncies Socials, va realitzar un m\xc3\xa0ster en Administraci\xc3\xb3 P\xc3\xbablica per la Universitat Federal Fluminense (UFF): present\xc3\xa0 la tesi "UPP - La reducci\xc3\xb3 de la favela amb tres lletres: una an\xc3\xa0lisi de la pol\xc3\xadtica de seguretat p\xc3\xbablica de l\'estat de Rio de Janeiro"._NEWLINE_L\'any 2017, es va traslladar al barri carioca de la Tijuca amb la seva esposa, M\xc3\xb4nica Ben\xc3\xadcio, i la seva filla, Luyara. Franco i Ben\xc3\xadcio mantenien una relaci\xc3\xb3 des de l\'any 2000 i l\'any 2018 havien decidit casar-se.\n_START_SECTION_\nCarrera pol\xc3\xadtica\n_START_PARAGRAPH_\nL\'any 2006, Franco va formar part de l\'equip de campanya de Marcelo Freixo per a les eleccions de l\'Assemblea Legislativa de l\'estat de Rio de Janeiro (ALERJ). Amb l\'elecci\xc3\xb3 de Freixo com a diputat, va ser nomenada assessora parlament\xc3\xa0ria: treball\xc3\xa0 amb ell durant deu anys. Franco va assumir la coordinaci\xc3\xb3 de la Comissi\xc3\xb3 de Defensa dels Drets Humans i Ciutadania de l\'Assemblea Legislativa de Rio de Janeiro i, des d\'aquesta posici\xc3\xb3, va recolzar jur\xc3\xaddicament i psicol\xc3\xb2gica familiars v\xc3\xadctimes d\'homicidis. _NEWLINE_L\'any 2016, en la seva primera disputa electoral, va ser escollida regidora de la capital de Rio de Janeiro amb la coalici\xc3\xb3 Canviar \xc3\xa9s possible, formada pel PSOL i pel PCB. Amb m\xc3\xa9s de 46 mil vots, va ser la cinquena candidata m\xc3\xa9s votada del municipi i la segona dona m\xc3\xa9s votada de tot el pa\xc3\xads. A la Cambra Municipal, va presidir la Comissi\xc3\xb3 de Defensa de la Dona i al febrer de 2018 va ser nomenada relatora d\'una comissi\xc3\xb3 encarregada d\'inspeccionar la intervenci\xc3\xb3 militar a Rio. Era cr\xc3\xadtica amb la intervenci\xc3\xb3 militar, i denunciava constantment els abusos policials i les violacions als drets humans._NEWLINE_Com a regidora, Franco tamb\xc3\xa9 va treballar en la recopilaci\xc3\xb3 de dades sobre viol\xc3\xa8ncia contra les dones, aix\xc3\xad com per garantir l\'avortament en els casos previstos per llei i per l\'augment en la participaci\xc3\xb3 femenina en pol\xc3\xadtica. En poc m\xc3\xa9s d\'un any, va redactar i signar setze projectes de llei, dos dels quals van ser aprovats: un que regula el servei de mototaxi i la Llei de les Cases de Part. Les seves propostes legislatives buscaven garantir els drets de les dones, de les persones LGBTI, dels negres i habitants de les favelas. L\'agost de 2017, els regidors cariocas van rebutjar, per 19 a 17, la seva proposta per incloure el Dia de la Visibilitat L\xc3\xa8sbica en el calendari municipal.\n_START_SECTION_\nAssassinat i investigaci\xc3\xb3\n_START_PARAGRAPH_\nMarielle Franco va ser tirotejada quan tornava d\'un debat p\xc3\xbablic, al voltant de les 21h 30min del 14 de mar\xc3\xa7 de 2018, juntament amb el seu conductor, Anderson Pedro Mathias Gomes. La principal l\xc3\xadnia d\'investigaci\xc3\xb3 de les autoritats competents \xc3\xa9s que el seu assassinat es tracta d\'una execuci\xc3\xb3, encara que no se\'n descarten altres motius. Segons Human Rights Watch, el seu assassinat est\xc3\xa0 relacionat amb la "impunitat existent a Rio de Janeiro" i al "sistema de seguretat fallit" de l\'estat._NEWLINE_Milers de persones van acudir a la Cambra Municipal carioca per vetllar Marielle Franco que va ser enterrada el 15 de mar\xc3\xa7, al cementiri Son Francisco Xavier, de Rio de Janeiro. El seu assassinat va aixecar reaccions nacionals i internacionals, la mobilitzaci\xc3\xb3 ciutadana en tot el territori brasiler i l\'oposici\xc3\xb3 d\'eurodeputats a la negociaci\xc3\xb3 econ\xc3\xb2mica entre la Uni\xc3\xb3 Europea i Mercosur.'